Diari Oficial de la Generalitat Valenciana


Sumari del DOGV 5163, del 27-12-2005 (2005/14802)

DECRET 206/2005, de 23 de desembre, del Consell de la Generalitat, pel qual s'aprova la concessió d'un aval de la Generalitat a l'empresa pública Construccions i Infraestructures Educatives de la Generalitat Valenciana, SA.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5163

Data del DOGV
:   27-12-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/14151


Data del document
:   23-12-2005

Organisme emissor
:   Conselleria d'Economia, Hisenda i Ocupació

Tipus de document
:   Decret

Descriptors 

:   * Construccions i Infraestructures Educatives de la Generalitat, SA
    * garantia
    * empresa pública

DECRET 206/2005, de 23 de desembre, del Consell de la Generalitat, pel qual s'aprova la concessió d'un aval de la Generalitat a l'empresa pública Construccions i Infraestructures Educatives de la Generalitat Valenciana, S.A. [2005/14288]
  
La Llei d'Hisenda Pública de la Generalitat autoritza el Consell de la Generalitat per a la concessió d'avals dins de determinades condicions que s'hi fixen.
  
Així mateix, la Llei d'Hisenda Pública mencionada disposa en l'article 84, modificat per la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat, que la Tresoreria de la Generalitat podrà acordar la renúncia del benefici d'excussió establit en l'article 1830 del Codi Civil.
  
D'altra banda, l'article 35 de la Llei 14/2004, de 29 de desembre, de Pressupostos de la Generalitat per a l'exercici 2005, establix que la Generalitat podrà prestar avals, durant el dit exercici, per a les operacions de crèdit que concerten les entitats o empreses públiques i institucions firals de la Comunitat Valenciana, així com per a garantir els instruments financers emesos per Fons de Titulització d'Actius promoguts per aquelles, fins a un límit de 980 milions d'euros. L'aval que s'aprova per mitjà del present decret està dins del límit esmentat.
  
El Consell de la Generalitat, a través del Decret 122/2000, de 25 de juliol, va acordar la constitució de la societat mercantil Construccions i Infraestructures Educatives de la Generalitat Valenciana, SA (CIEGSA), sota la formula jurídica d'empresa de la Generalitat prevista en l'article 5.2 del Text Refós de la Llei d'Hisenda Pública de la Generalitat, a fi de possibilitar la construcció de nous centres docents de titularitat pública, així com realitzar l'adequació i/o ampliació dels centres docents existents per a ajustar-los als requeriments establits en la LOGSE.
  
La Generalitat, a través de la Conselleria de Cultura, Educació i Esport, i la societat mercantil CIEGSA van subscriure, en data 5 de febrer de 2001, un conveni de col·laboració amb l'objecte de regular les relacions entre ambdues parts en relació amb la realització i el finançament de les obres d'infraestructures educatives encarregades a la societat mencionada, la vigència del qual s'estén fins al complet compliment de les obligacions que corresponen a cada una de les parts firmants.
  
D'acord amb això, a proposta del conseller d'Economia, Hisenda i Ocupació i amb la deliberació prèvia del Consell de la Generalitat, en la reunió del dia 23 de desembre de 2005,
  
DECRETE
  
Article 1
  
Autoritzar el conseller d'Economia, Hisenda i Ocupació a concedir a l'empresa pública Construcciones e Infraestructuras Educativas de la Generalitat Valenciana, SA, avals destinats a garantir operacions de crèdit, per un import global de fins a 985.773.823 euros de principal, a fi de finançar el pla d'infraestructures educatives encarregades a la societat mencionada.
  
El termini de la vigència de l'anterior autorització acabarà el 30 de juny de 2006.
  
Així mateix, és autoritzat per a atorgar avals destinats a garantir obligacions derivades de la utilització d'instruments financers de cobertura vinculats a les operacions de crèdit a què fa referència el primer paràgraf.
  
Article 2
  
D'acord amb l'autorització establida en l'article 84.4 de la Llei d'Hisenda Pública de la Generalitat, modificat per la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat, en l'atorgament dels avals a què fa referència l'article anterior es renunciarà al benefici d'excussió recollit en l'article 1830 del Codi Civil.
  
DISPOSICIÓ ADDICIONAL
  
El conveni de col·laboració entre la Conselleria de Cultura, Educació i Ciència i la societat mercantil Construccions i Infraestructures Educatives de la Generalitat Valenciana, SA, es mantindrà en vigor fins a la total cancel·lació de les operacions incloses en l'article 1 del present decret.
  
DISPOSICIÓ FINAL
  
S'autoritza el conseller d'Economia, Hisenda i Ocupació perquè determine i aprove les altres condicions dels avals que s'han de prestar, i perquè decidisca i, si és el cas, aprove sobre la continuïtat tant d'estos com de qualsevol altres avals prestats a CIEGSA, en tots els supòsits de novació de qualsevol tipus dels deutes avalats o qualsevol altres circumstàncies futures d'estes, en el marc del que disposa el present decret, la Llei d'Hisenda Pública de la Generalitat i altra normativa d'aplicació.
  
Valencia, 23 de desembre de 2005.
  
El president de la Generalitat,
  
Francisco Camps Ortiz
  
El conseller d'Economia, Hisenda i Ocupació,
  
Gerardo Camps Devesa